Vlčan, Samuel, dočasne poverený minister pôdohospodárstva a rozvoja vidieka SR (2023-03-16):
Ďakujem. Vážený pán predsedajúci, vážené pani poslankyne, páni poslanci, dovolím si odpovedať za povereného pána podpredsedu vlády Holého. Vážená pani poslankyňa, Úrad pre územné plánovanie a výstavu Slovenskej republiky vznikol 1. júna 2022 na základe rozhodnutia parlamentu. Odo dňa svojho zriadenia vykonával všetky činnosti potrebné k zabezpečeniu riadneho chodu úradu a k prechodu práv a povinností v oblasti územného plánovania výstavby a vyvlastnenia podľa doterajších všeobecne záväzných právnych predpisov Ministerstva dopravy Slovenskej republiky, ktoré teda prešli na úrad od 1. januára 2023. Môžeme konštatovať, že úrad úspešne zvládol delimitáciu kompetencií z Ministerstva dopravy Slovenskej republiky vrátane presunu 29 zamestnancov. Úrad sa pripravuje na ďalšiu delimitáciu z ministerstva vnútra, ktorá nastane k 1. aprílu 2024, a deje sa v úzkej kooperácii a spolupráci s rezortom vnútra. Úrad vytvoril priaznivé pracovné podmienky pre svojich zamestnancov. Priebežne sa pripravujú a zariaďujú nové kancelárske priestory, ktoré budú slúžiť pre ďalších zamestnancov. Úrad od svojho vzniku postupuje v súlade s prijatým plánom, ktorý má presne zadefinované rámce a termíny. Po už spomínanej úspešnej delimitácii z ministerstva dopravy pokračuje príprava legislatívnych dokumentov. V prvom kvartáli 2023 bol v súlade s harmonogramom v medzirezortnom pripomienkovom konaní tzv. súhrnný materiál so všetkými vyvolanými zmenami. V Národnej rade Slovenskej republiky je v súčasnosti v prvom čítaní návrh na vydanie zákona o zmene a doplnení niektorých zákonov v súvislosti s reformou stavebnej legislatívy. V prvom kvartáli tohto roku je v MPK vyhláška územného plánovania. Úrad pripravuje nový informačný systém, ktorý je detailne rozpracovaný v tzv. proof of concept, čiže overenie konceptu. Projekt vznikal v spolupráci s Technickou univerzitou Košice. Sú jasne zadefinované požiadavky pre spustenie procesu verejného obstarávania pre informačný systém Urbion. Urbion je informačný systém, na ktorom budú prebiehať všetky procesy pre stavebné oblasti. Na zvládanie stanovených úloh je na úrade vybudované projektové oddelenie, ktoré zastrešuje a riadi projekty. Tak je zabezpečené, že úrad plní stanovené úlohy v presne vymedzených časových rámcoch. V prechodnom období, kedy ešte platí zákon 50/1976 Zb., zamestnanci úradu plnia úlohy, ktoré z toho vyplývajú. Ide najmä o preskúmanie spisov okresných úradov, obcí a miest v rámci odvolacích konaní. Ide tiež o vybavovanie podnetov občanov a riadenie a kontrolu preneseného výkonu štátnej správy. Úrad plní aj zákonné úlohy v oblasti vyvlastňovania. V rámci prípravy nového zákona úrad realizuje školenie prednostov, zamestnancov okresných úradov obcí a miest a tiež zamestnancov rezortných organizácií. Úrad tiež zabezpečuje vzdelávanie zamestnancov miest a obcí a vydáva osvedčenia o spôsobilosti zamestnancov miest a obcí. V roku 2023 úrad vypláca dotácie pre mestá a obce na zabezpečenie činnosti preneseného výkonu štátnej správy na úseku stavebného poriadku. V súvislosti s organizačnou štruktúrou úradu mi dovoľte uviesť, že aktuálna organizačná štruktúra je zverejnená na internetovej stránke úradu www.stavebnyurad.gov.sk. Záverom môžeme konštatovať, že Úrad pre územné plánovanie a výstavbu Slovenskej republiky je plne funkčnou, profesionálne riadenou inštitúciou, ktorej vedenie má pevne v rukách všetky prebiehajúce procesy. Ďakujem za pozornosť. Skončil som.